SET วันนี้เสี่ยงพักฐาน จับตาตัวเลขศก.เดือนตุลาฯ-MSCI ลดน้ำหนักหุ้นไทย
โบรกฯ มอง SET วันนี้เสี่ยงพักฐาน จับตาตัวเลขศก.เดือนตุลาฯ-MSCI ลดน้ำหนักหุ้นไทย
SET วันนี้เสี่ยงพักฐาน จับตาตัวเลขศก.เดือนตุลาฯ-MSCI ลดน้ำหนักหุ้นไทย
30 พ.ย. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าแกว่งไซด์เวย์ออกด้านข้าง มีโอกาสที่จะพักฐานได้ เนื่องจากราคาหุ้นได้ปรับตัวขึ้นไปพอควรแล้ว ทำให้ประเมินมูลค่าหุ้นค่อนข้างจะตึงตัว เทรด P/E กว่า 18 เท่า และสัญญาณทางเทคนิคออกมาในเชิงลบด้วย
นอกจากนี้ยังมีความเป็นห่วงเรื่องที่สาวไทยที่จ.เชียงใหม่ได้ติดเชื้อโควิด-19 ซึ่งต้องติดตามการติดเชื้อจะลามไปหรือไม่ และติดตามวันนี้ MSCI ปรับน้ำหนักการลงทุนหุ้นไทย โดยหุ้นไทยถูกลดน้ำหนักลงจาก 1.91% เป็น 1.87% คิดเป็นเม็ดเงินออก 114 ล้านดอลลาร์สหรัฐ รวมถึงวันนี้ให้ติดตามธนาคารแห่งประเทศไทย (ธปท.) จะแถลงตัวเลขเศรษฐกิจเดือนต.ค. อีกทั้งติดตามดัชนีผู้จัดการฝ่ายจัดซื้อ (PMI) ภาคอุตสาหกรรมและภาคบริการของจีนที่จะออกมาวันนี้
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ พร้อมให้แนวรับ 1,430 จุด ส่วนแนวต้าน 1,445-1,454 จุด